作者：应法孙
词牌/韵律：霓裳中序第一

paragraphs: 愁云翠万叠。
露柳残蝉空抱叶。
帘卷流苏宝结。
乍庭户嫩凉，阑干微月。
玉纤胜雪。
委素纨、尘锁香箧。
思前事、莺期燕约，寂寞向谁说。
悲切。
漏签声咽。
渐寒炧、兰缸未灭。
良宵长是闲别。
恨酒凝红绡，纷涴瑶玦。
镜盟鸾影缺。
吹笛西风数阕。
无言久，和衣成梦，睡损缕金蝶。